Համլետ Ղազարյան

**Համլետ Պարգևի Ղազարյան** (ծնվել է 1994 թվականի հունիսի 2, Շիրակի մարզ, Սալուտ), հայ դերասան, ռադիոհաղորդավար։

## Կենսագրություն
Ծնվել է 1994 թվականի հունիսի 2-ին, Շիրակի մարզի Սալուտ գյուղում։ Սովորել է՝ Մուսայելյանի միջնակարգ դպրոցում: 2008 թվականին ընտանիքի հետ տեղափոխվել է Գյումրի, որտեղ ավարտել է դպրոցական կրթությունը՝ Գյումրու Մեսրոպ Մաշտոցի անվան թիվ 29 միջնակարգ դպրոցում։ 2012 թվականին ընդունվել է Երևանի թատրոնի և կինոյի պետական ինստիտուտի Գյումրու մասնաճյուղ, որն ավարտել է 2016 թվականին։

2016-ից տեղափոխվել է Երևան, որտեղ սկսել է դերասանական գործունեությունը հեռուստասերիալներում և ֆիլմերում։

## Ռադիո

## Թատրոն
Թատերական կարիերան սկսել է Գյումրու Վարդան Աճեմյանի անվան պետական դրամատիկական թատրոնում։ Նա հանդես է եկել մի շարք ներկայացումներում՝ մարմնավորելով տարբեր կերպարներ։ Հովհաննես Հովհաննիսյանի բեմադրած «Մեսրոպ Մաշտոց» ներկայացման մեջ նա խաղացել է Մեսրոպի դերը, իսկ Արթուր Սահակյանի բեմադրած «Լիր Արքա» ներկայացման մեջ՝ Էդմունդի կերպար:

#### Չարենցի դերակատարումը
Համլետ Ղազարյանի Եղիշե Չարենցի կերպարը («Չարենց», բեմ. Դավիթ Հարությունյան) արժանացել է բարձր գնահատականի թատերագիտական համայնքի կողմից։ Թատերագետները ընդգծում են, որ դերասանը խուսափել է արտաքին էքսցենտրիկայից ու կլիշե պատկերացումներից՝ ընտրելով մտածող, ներքին լարվածությամբ և հոգեբանական նրբությամբ հագեցած խաղ։ Ղազարյանի Չարենցը բնութագրվում է որպես «ժամանակի շունչը, ոչ թե նրա արտաքինը»՝ կերպար, որը վերապրում է դարի ողբերգությունը և իր հոգեկան տատանումների միջոցով արտահայտում ժամանակի դրամատիզմը։ Դերասանը հաջողությամբ համադրել է բանաստեղծական խոսքը և փաստավավերագրական նյութը՝ հասնելով վարքաձևային բնականության և մտորումների բեմական համոզչականության։

Համեմատելով հայ թատրոնում Չարենցի նախորդ մարմնավորումները՝ քննադատները նշում են, որ եթե Կառլեն Վարժապետյանի «Երկիր Նաիրի» հեռուստաներկայացմանում (Ազատ Գասպարյան) կերպարը դիտվում է վերից դեպի վար՝ իմացողի հայացքով, իսկ Երվանդ Ղազանչյանի «Եղած, չեղած՝ մի կյանք» բեմադրությունում (Ավո Խալաթյան, Արմեն Մարգարյան)՝ հորիզոնական՝ ժողովրդի հետ շփման դիրքից, ապա Համլետ Ղազարյանի Չարենցը՝ Դավիթ Հարությունյանի բեմում, նայում է հատակից դեպի վեր՝ ռեպրեսիվ իրականության հատակներից ապագային ուղղված հույսի հայացքով։ Այս դիտակետն ապահովում է կերպարի գոյաբանական խորություն և առանձնահատուկ մարդկայնություն՝ դարձնելով այն հայ թատրոնում Չարենցի ամենահուզիչ և հոգեբանական կերպավորումներից մեկը։

## Ֆիլմեր և հեռուստասերիալներ
Համլետ Ղազարյանը նկարահանվել է մի շարք հեռուստասերիալներում և ֆիլմերում՝ մարմնավորելով տարբեր կերպարներ։ Նրա մասնակցությամբ նախագծերից են՝ «Բացիր Աչքերդ» (Վահե), «Այրված Անուրջներ» (Բախ), «Պատվից Առավել» (Վարդան), «Ծաղիկներ Ձյան Տակ» (Մայիս), «Հատուկ Դասարան» և «Հատուկ Դասարան 2» (Նարեկ), ինչպես նաև «Լեռները Կհիշեն» հեռուստասերիալը, որտեղ նրա խաղընկերն էր դերասանուհի Լիա Զախարյանը:

## Բանաստեղծական գործունեություն
Համլետ Ղազարյանը նաև բանաստեղծ է։ Նա պարբերաբար հրապարակում է իր գրառումները և մտքերը անձնական բլոգում՝ «My Thought Storm» վերնագրով, որը հասանելի է Telegram հարթակում։

## Ընտանեկան կյանք
Ամուսնացած է ռեժիսոր Աննա Սարգսյանի հետ։ Զույգը ունի մեկ երեխա։

## Ծանոթագրություններ

## Արտաքին հղումներ
* Համլետ Ղազարյանը  նոր ֆոտոշարքի մասին Showbiz.am կայքում
* Instagram @hami.ghazaryan
* Facebook պաշտոնական էջ

Կատեգորիա:Հայ դերասաններ
Կատեգորիա:Հայ հաղորդավարներ